Návrh

na zrušenie  úlohy vyplývajúcej z Plánu práce vlády Slovenskej republiky na rok 2000 a   úlohy vyplývajúcej z Plánu legislatívnych úloh vlády na rok 2001

	V Pláne práce vlády Slovenskej republiky na rok 2000 bola pre rezort zdravotníctva ustanovená úloha pre kalendárny mesiac december predložiť Návrh pravidiel prechodu zdravotníckych zariadení na formu verejnoprávnych (neziskových) inštitúcií a pravidlá ich hospodárenia.
	Ministerstvo zdravotníctva Slovenskej republiky v súlade s Programovým vyhlásením vlády Slovenskej republiky vypracovalo Návrh zákona o verejnoprospešných zdravotníckych zariadeniach a o zmene a doplnení niektorých zákonov, ktorý sa dotýkal štátnych rozpočtových a štátnych príspevkových organizácií v pôsobnosti rezortu zdravotníctva. 
         Návrh zákona o verejnoprospešných zdravotníckych zariadeniach bol na návrh rezortu zdravotníctva zaradený do Plánu legislatívnych úloh vlády SR na rok 2001 na mesiac apríl.  
	Cieľom návrhu bolo urýchlene pripraviť podmienky na plynulý prechod štátnych rozpočtových a štátnych príspevkových organizácií v pôsobnosti Ministerstva zdravotníctva Slovenskej republiky na verejnoprospešné zdravotnícke zariadenia, čím sa mala zabezpečiť ich efektívnejšia prevádzka a zlepšiť kvalita poskytovania zdravotnej starostlivosti občanov. Tento návrh mal zároveň umožniť vznik nových zdravotníckych zariadení s režimom verejnoprospešných  zdravotníckych zariadení. 
	Odbor legislatívny predložil návrh zákona o verejnoprospešných zdravotníckych zariadeniach a o zmene a doplnení niektorých zákonov na medzirezortné pripomienkové konanie listom číslo: M/651/2001 zo dňa 13. februára 2001 s termínom na uplatnenie pripomienok do 22. februára 2001. 
Návrh zákona bol rozposlaný 62 subjektom a na vedomie podpredsedom vlády Slovenskej republiky, Úradu vlády Slovenskej republiky, sekcii vládnej legislatívy, Kancelárii prezidenta Slovenskej republiky a Národnej rade Slovenskej republiky, výboru pre zdravotníctvo a sociálne veci. Pripomienky uplatnilo 27 subjektov, a z tohto počtu  Ministerstvo spravodlivosti Slovenskej republiky,  Ministerstvo práce, sociálnych vecí a rodiny Slovenskej republiky, Ministerstvo financií Slovenskej republiky, Ministerstvo vnútra Slovenskej republiky, Slovenská lekárska komora a Asociácia súkromných lekárov Slovenskej republiky uplatnili zásadné pripomienky. V zásadných pripomienkach rezorty poukazovali na skutočnosť, že návrh zákona je duplicitou zákona o neziskových organizáciách poskytujúcich všeobecne prospešné služby, nie je upravená forma hospodárenia, stanovené hranice podnikateľskej činnosti, nie je doriešená pôsobnosť Ministerstva financií Slovenskej republiky k udeľovaniu súhlasu na zrušenie štátneho zdravotníckeho zariadenia, nie je jasné, kto bude nakladať s majetkom štátu. V súčasnosti je po medzirezortnom pripomienkovom konaní Návrh zákona, ktorým sa mení a dopĺňa zákon č. 213/1997 Z. z. o neziskových organizáciách poskytujúcich všeobecne prospešné služby  a  Návrh zákona o transformácii štátnych rozpočtových organizácií a štátnych príspevkových organizácií na neziskové organizácie poskytujúce všeobecno prospešné služby (“transformačný zákon”). Gestorom transformačného zákona je Ministerstvo pre správu a privatizáciu národného majetku Slovenskej republiky. Zákon má gestorský rezort predložiť na rokovanie vlády Slovenskej republiky mimo Plánu legislatívnych úloh vlády Slovenskej republiky v mesiaci  jún 2001. Táto úloha vyplynula z návrhu uznesenia vlády Slovenskej republiky č. 1108 z 20. decembra 2000, ktorým bola schálená Koncepcia nových právnych foriem vzťahu medzi štátom a pokytovateľmi verejných služieb, kde sa v bode 8 ministerke pre správu a privatizáciu národného majetku a ministerke financií ukladá v spolupráci s ministrom spravodlivosti a podpredsedom vlády pre ekonomiku predložiť na rokovanie vlády Slovenskej republiky zákon o transformácii štátnych rozpočtových a štátnych príspevkových organizácií na neziskové organizácie poskytujúce všeobecne prospešné služby v súlade s Koncepciou nových právnych foriem vzťahu medzi štátom a poskytovateľmi verejných služieb. 
	Novelu zákona o neziskových organizáciách  predkladá podľa  Plánu legislatívnych úloh vlády Slovenskej republiky na rok 2001 minister spravodlivosti v apríli. 
	V súvislosti s návrhom na zrušenie úlohy č. 8 “Návrh pravidiel prechodu zdravotníckych zariadení na formu verejnoprávnych (neziskových) inštitúcií a pravidlá ich hospodárenia”,  bol materiál zaslaný dňa 13. februára 2001 na pripomienkové konanie podpredsedovi vlády Slovenskej republiky Ľubomírovi Fogašovi a podpredsedovi vlády Slovenskej republiky Ivanovi Miklošovi, ktorí sa dňa 22. februára 2001 vyjadrili, že nemajú pripomienky k zrušeniu úlohy č. 8.
	Zároveň vzhľadom na pripomienky a najmä zásadné pripomienky, ktoré uplatnili vyššie uvedené rezorty k Návrhu zákona o verejnoprospešných zdravotníckych zariadeniach, a návrhy zákonov (novela zákona o neziskových organizáciách poskytujúcich všeobecne prospešné služby a návrh “transformačného zákona”), ktoré sú už po medzirezortnom pripomienkovom konaní),  splnenie úloh by viedlo k duplicite prác. 
	Pretože obe predmetné úlohy so sebou súvisia, Ministerstvo zdravotníctva Slovenskej republiky spracovalo materiál na zrušenie oboch úloh, ktorý predložilo na medzirezortné pripomienkové konanie listom číslo: M/1333/2001 zo dňa 15. marca 2001  ústredným orgánom štátnej správy, Úradu vlády Slovenskej republiky, podpredsedom vlády Slovenskej republiky, členom Rady hospodárskej a sociálnej dohody, a profesiovým združeniam. Pripomienky neuplatnil ani jeden z oslovených subjektov. Stanovisko podpredsedu vlády Slovenskej republiky Ľubomíra Fogaša k tomuto materiálu ministerstvo zdravotníctva do 17. apríla neobdržalo. 
	Materiál sa predkladá na rokovanie vlády Slovenskej republiky bez rozporu.
	Z dôvodov uvedených v tomto návrhu  Ministerstvo zdravotníctva Slovenskej republiky navrhuje v Pláne práce vlády Slovenskej republiky  na rok 2000 zrušiť úlohu na mesiac december, uvedenú pod poradovým číslom 8 “Návrh pravidiel prechodu zdravotníckych zariadení na formu verejnoprávnych (neziskových) inštitúcií a pravidlá ich hospodárenia” a v Pláne legislatívnych úloh vlády Slovenskej republiky na rok 2001  zrušiť úlohu na mesiac apríl,  uvedenú pod poradovým číslom 13 “ Návrh zákona o verejnoprospešných zdravotníckych zariadeniach”.